На основу члана 44. став 2. Закона о култури („Службени гласник Републике Србије“, број 72/09, 13/16, 30/16- испр., 6/20, 47/21 и 78/21), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Народнoг музеја Ниш ("Службени лист Града Ниша", број 2/11- пречишћен текст, 115/16, 99/20 и 85/21),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Народнoг музеја Ниш за 2023. годину, број 02 бр.976/5-22, који је донео Управни одбор ове установе, на седници одржаној 16.12.2022.године.

 II Програм рада Народнoг музеја Ниш за 2023. годину реализоваће се у складу са Финансијским планом ове установе за 2023. годину.

 III Решење доставити Народном музеју Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

***О б р а з л о ж е њ е***

На основу члана 44. став 1. тачка 5) Закона о култури („Службени гласник Републике Србије“, број 72/09, 13/16, 30/16- испр., 6/20, 47/21 и 78/21), члана 15. Одлуке о оснивању Народнoг музеја Ниш ("Службени лист Града Ниша", број 2/11 – пречишћен текст, 115/16, 99/20 и 85/21) и члана 36. Статута Народног музеја Ниш, управни одбор Народног музеја Ниш, на седници одржаној 16.12.2022. године, донео је Програм рада Народног музеја Ниш за 2023. годину, број 02 бр.976/5-22, и доставио га Градској управи за друштвене делатности на даљу надлежност.

У 2023. години Народни музеј Ниш обележава 90 година рада, те ће се година јубилеја обележити кроз све аспекте деловања током целе године. Циљ је да се Музеј кроз изложбе, радионице, предавања, али и додатне програме у сарадњи са другим установама, што више приближи грађанима.

У 2023. години се наставља истраживање локалитета Хум, Баланица и Пештурина и резиденцијалног комплекса Константинове виле на Медијани. Очекује се прилив новог археолошког материјала са локалитета Медијана и Хумска чука, где ће се истраживања обавити у сарадњи са Археолошким институтом, као и Средњег поља код Алексинца.

 Наставља се рад на стручној обради постојеће музејске грађе по збиркама, унос у програм ИМУС и категоризација културних добара, а планира се и наставак рада на изради 3д реконструкције виле.

Од предвиђених бројних изложби у 2023. години, издвајају се: две изложбе поводом обележавања јубилеја („Дародавци музеја“ и „Отворена врата“), изложба поводом обејежавања три века од изградње Тврђаве („Тврђавско благо“), „Никола Христодуло -писма и телеграми“, „Конзервација мозаика Медијане“, а планиране су и значајна гостовања Музеја, као и гостујуће изложбе.

 У оквиру издавачке делатности у 2023. години, планирају се следеће публикације: Зборник Музеја бр.31, каталози изложби: „Дародавци музеја“ и „Врата су отворена“, издање песмарице Душана Цветковића Дуце, „Константинова вила на Медијани“ и „Музејски забавник“.

 Чланом 33. Одлуке о буџету Града Ниша за 2023. годину („Службени лист Града Ниша“, број 131/22) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Народног музеја Ниш за 2023. годину, који је у циљу целовитог сагледавања Програма достављен у прилогу.

 Имајући у виду да је Програм рада Народног музеја Ниш за 2023. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Народног музеја Ниш за 2023. годину, као у диспозитиву.

 вршилац дужности заменика начелника

 Градске управе за друштвене делатности

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Павлина Михајленко